Dennis Flydtkjær (DD), 2024-05-07:
Baggrunden for det her lovforslag er jo, at regeringen og aftaleparterne har et mål om en firdobling af vedvarende energi frem mod 2030 – en målsætning, som det viser sig at være ret svært at komme igennem med, bl.a. fordi der i hvert fald mange steder er en stor lokal modstand mod de her astronomiske solcelleparker eller vindmølleparker.
Det kan både være landskabsmæssige interesser, naturmæssige interesser, kulturhistoriske og bevaringsværdige interesser, det går imod.
Og det gør jo, at byrådene har det rigtig svært med at få de her parker udlagt til vedvarende energi.
Hvad gør man så, når man er kommet i bekneb?
Så trækker eller fjerner man jo den lokale planlægning tæt på borgerne ved at gøre det til en beføjelse til en minister i stedet for.
Det er jo det, der sker med det her forslag, altså at det nu er ministeren i stedet for byrådene, der skal udpege de store energiparker, og derved også er en minister, som kommer til at skulle tage de store tæsk for det.
Forslaget kommer jo til at betyde, at når ministeren udpeger en energipark, får det samme virkning som med en kommunalplan.
Men modsat en kommunalplan, som jo er udarbejdet af lokalpolitikerne, hvor der typisk er debatmøder rundtom i kommunen – der kan være høringsfrister på det, og man kan i lokalområdet komme og høre, hvad der sker – så er det jo ikke tilfældet i de her sager, for nu er de bare udpeget af en minister, som er her på Christiansborg.
Der er i øvrigt også masser af undtagelser i forhold til noget, som man jo normalt skal tage hensyn til.
Kystnærhedszonen gælder ikke, når det er ministeren, der gør det.
Man kan også dispensere fra visse regler i naturbeskyttelsesloven, i skovloven og i museumsloven.
Så hvis bare det er en energipark, skal man ikke længere tage alle de her gode lokale hensyn, som man skal i dag.
Og det synes jeg da er rigtig ærgerligt, for skal det lykkes med en grøn omstilling, så er man nødt til at have lokalbefolkningen med, og det tror jeg ikke at man får, ved at det er en minister frem for et byråd, der skal udpege det og i øvrigt ikke tage alle de her særhensyn, som man skal tage højde for lokalt.
Det tror jeg kun man kommer til at opleve mere modstand af, og jeg tror ikke, at man får en større opbakning.
Det synes jeg da faktisk er rigtig ærgerligt.
Og det synes jeg da faktisk, som jeg har sagt flere gange, er utrolig ærgerligt.
For hvorfor skal alle hensyn bare vige, fordi det er en minister?
Kunne man ikke vende den om og sige, at et byråd udpeger et område til at være til solceller eller vindmøller, og så kan det godt være, at man møder noget i museumsloven eller noget andet, som man kan synes er et problem, men hvorfor er det så ikke et byråd, der søger dispensation ved ministeren eller Folketinget?
Det ville da give mening, i stedet for at det bare er en minister, der kan tromle hen over ting.
Som jeg også nævnte i et spørgsmål tidligere til den socialdemokratiske ordfører, synes jeg faktisk også, det er et problem for det kommunale selvstyre.
En ting er, at man som kommune kan sige, at nu må ministeren overtage sagsbehandlingen, men som jeg har læst forslaget, kan ministeren faktisk også sige: Jeg tager faktisk bare sagsbehandlingen væk fra kommunerne.
Hvis det f.eks. går for langsomt eller man er uenig i sagsbehandlingen, kan regeringen simpelt hen overtage det fuldstændig.
Og så er man i hvert fald endnu længere væk fra en god proces tæt på borgerne, hvis man bruger den mulighed.
Så i Danmarksdemokraterne synes vi grundlæggende, at det her forslag er utrolig vidtgående.
Jeg tror ikke, det er en god ting for at komme igennem med den grønne omstilling.
Jeg medgiver, at det da sikkert gør det nemmere at nå en firdobling af vedvarende energi, men jeg tror egentlig og håber på, at mange i Danmark vil synes, at det er afgørende for at komme igennem med en øget opsætning af solceller, vindmøller eller andre kommende teknologier, at der er en god lokal opbakning, og det får man altså ikke ved at kunne tromle hen over alle de her gode hensyn, som vi faktisk har sat ind i loven generelt, og som kommunerne i dag skal rette sig efter, men som ministeren fremadrettet ikke skal.
Så jeg skal sige fra Danmarksdemokraternes side, at vi ikke kan støtte lovforslaget.